Diari Oficial de la Generalitat Valenciana


Sumari del DOGV 1423, del 15-11-1990 (1990/819387)

ORDRE de 23 d'octubre de 1990, de la Conselleria de Cultura, Educació i Ciència, per la qual convoca ajudes econòmiques per als centres docents privats concertats d'Educació General Bàsica que fan l'ensenyament en valencià.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1990/10/23/(2)/dof/vci/html**

### Dades del document

Número de DOGV
:   1423

Data del DOGV
:   15-11-1990

Secció del DOGV
:   DISPOSICIONS GENERALS

Número del document
:   1990/819387


Data del document
:   23-10-1990

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 23 d'octubre de 1990, de la Conselleria de Cultura, Educació i Ciència, per la qual convoca ajudes per als centres docents privats concertats d'Educació General Bàsica que fan l'ensenyament en valencià.  
L?Estatut d?autonomia de la Comunitat Valenciana, aprovat per la Llei Orgànica 5/1982, d?1 de juliol, estableix en el títol primer l?oficialitat dels idiomes valencià i castellà a la Comunitat Valenciana i el dret de tots a conéixer-los i usar-los (art. 7.1), la protecció especial i el respecte a la recuperació del valencià (art. 7.4) i que per llei s'establiran els criteris d'aplicació de la llengua pròpia en l'administració i en l?ensenyament (art. 7.5).  
En compliment del manament estatutari, la Llei 4/1983, de 23 de novembre, de la Generalitat Valenciana, d'ús i Ensenyament del Valencià, fixa com a objectiu específic d'aquesta llei protegir la recuperació del valencià, llengua pròpia de la Comunitat Valenciana, i garantir-ne l?ús normal i oficial.  
En el títol segon d'aquesta llei, el valencià i el castellà són declarades llengües obligatòries en els plans d'ensenyament dels nivells no universitaris i que hom procurarà que els escolars reben els primers ensenyaments en la seua llengua habitual i que l'alumnat adquiresca un coneixement de totes dues llengües en nivells d'igualtat (art. 19).  
Per tal d'aplicar aquesta llei en l'àmbit de l'ensenyament no universitari, es dicta el Decret 79/1984, de 30 de juliol, del Consell de la Generalitat Valenciana. El capítol II, denominat «el valencià com a llengua d'ensenyament», es basa en el principi que el valencià, com a llengua pròpia de la Comunitat Valenciana, ho és també de l'ensenyament, i és a la Conselleria de Cultura, Educació i Ciència a qui correspon determinar en quines localitats i centres caldrà iniciar l'escolarització en valencià, tenint en compte les característiques sòcio- culturals i lingüístiques d'aquestes i les possibilitats organitzatives dels centres, i disposar també mesures administratives oportunes per tal de garantir l'aplicació i l'efectivitat del pla educatiu del centre (art. 9.2). Aquesta conselleria afavorirà també els plans d'escolarització en valencià que promoga a través dels distints estaments de la comunitat educativa i adoptarà les mesures administratives oportunes per tal de fer-los possible (art. 9.3).  
La Conselleria de Cultura, Educació i Ciència, des de la promulgació de la Llei d'ús i Ensenyament del Valencià ha anat adoptant disposicions legals per tal d'aplicar i desplegar allò que disposa aquesta llei (Ordre de 6 de juny de 1986, Ordre de 17 de maig de 1990, etc.). Tenint en compte la complexitat del procés de normalització lingüística, es fa necessari seguir regulant accions positives que continuen i acceleren el procés d'extensió de l?ensenyament en valencià. Així mateix, reconeixent i valorant l'actuació dels centres docents privats concertats que fan l?ensenyament en valencià en el nivell d'EGB, cal convocar un sistema d'ajudes econòmiques que faciliten el desplegament i la consolidació d'aquells centres privats concertats que ja fan l?ensenyament en valencià.  
Per tot això, en virtut de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE:  
Article primer  
La Conselleria de Cultura, Educació i Ciència, dins dels límits pressupostaris aprovats amb aquesta finalitat, concedirà ajudes destinades a aquells centres docents privats concertats d'Educació General Bàsica que fan l?ensenyament en valencià.  
Article segon  
Les ajudes regulades mitjançant aquesta ordre estaran condicionades al crèdit pressupostari disponible en la línia de subvenció 413/000/90, per un import global màxim de 21.649.181 PTA del programa 422.20.  
Article tercer  
Aprove les bases per les quals es regeix la convocatòria, incloses com a annex a aquesta ordre.  
DISPOSICIONS FINALS:  
Primera  
Faculte el Director General de Centres i Promoció Educativa perquè adopte les mesures i dicte les instruccions necessàries per al desplegament i l'aplicació d'aquesta ordre.  
Segona  
Aquesta ordre vigeix l?endemà de la publicació en el Diari Oficial de la Generalitat Valenciana.  
València, 23 d'octubre de 1990.  
El Conseller de Cultura, Educació i Ciència,   
ANTONIO ESCARRE ESTEVE  
ANNEX  
Bases per a la concessió d?ajudes econòmiques als centres docents privats concertats d?Educació General Bàsica que fan l?ensenyament en valencià.  
Primera. Concepte de la subvenció.  
Les ajudes s'atorgaran en concepte de subvenció per contribuir a l?exercici i la consolidació de l?ensenyament en valencià dels centres docents privats concertats d'Educació General Bàsica.  
Segona. Sol·licituds.  
Podran sol·licitar aquestes ajudes les persones titulars d'aquells centres docents privats concertats d'Educació General Bàsica que facen l?ensenyament en valencià i tinguen l'autorització administrativa corresponent com a centre docent.  
Tercera. Formalització.  
Les sol·licituds s?adreçaran a la Direcció Territorial de Cultura i Educació i es presentaran en el servei territorial de la Conselleria de Cultura, Educació i Ciència corresponent, en els centres d'informació de l?Oficina d'Informació, Iniciatives i Reclamacions de la Generalitat Valenciana o a través de qualsevol dels mitjans establerts en l?article 66 de la Llei de Procediment Administratiu, en el termini de quinze dies naturals a partir de la publicació d'aquesta ordre en el Diari Oficial de la Generalitat Valenciana.  
Quarta. Documentació.  
Juntament amb la sol·licitud caldrà presentar la documentació següent:  
a) Fotocòpia de l'autorització administrativa del centre.  
b) Fotocòpia de l'autorització del pla d'ensenyament en valencià.  
c) Còpia del pla del centre dels cursos 1989/1990 i 1990/1991.  
d) Memòria en què conste:  
- Resum de l'avaluació del pla del centre dels tres cursos anteriors,  
- Nombre d'assignatures que es fan en valencià.  
- Nombre d'unitats concertades i ratio professorat/alumnat.  
Cinquena. Resolució de l?expedient.  
1. Es constitueix una comissió integrada per:  
- La Cap del Servei de Centres Privats, que farà de presidenta,  
- El Cap del Servei d'Ensenyament del Valencià,  
- Un funcionari o una funcionària de la Direcció General de Centres i Promoció Educativa, que farà de secretari o secretària de la comissió.  
2. En els 10 dies següents a la finalització del termini de sol·licitud cada, Servei Territorial de Cultura i Educació trametrà els expedients informats pels directors territorials al Director General de Centres i Promoció Educativa de la Conselleria de Cultura, Educació i Ciència.  
3. La comissió, una vegada rebuda la documentació dels Serveis Territorials de Cultura i Educació, i examinats els expedients, efectuarà la proposta d'adjudicació de les quantitats, o la denegació, tenint en compte la memòria a què fa referència el punt d) de la base quarta d'aquesta ordre.  
El Director General de Centres i Promoció Educativa, vista la proposta, resoldrà les adjudicacions definitives de subvenció.  
En qualsevol cas, la denegació de la subvenció serà per causes justificades i les raons es faran constar en la resolució d'adjudicació.  
Sisena. Justificació de la subvenció.  
Les subvencions concedides es pagaran a través d'un únic lliurament en un termini no superior a tres mesos des de la publicació de la resolució. Les persones beneficiàries de la subvenció hauran de justificar les despeses de les activitats realitzades en l'any 1990. El termini de presentació d'aquesta documentació finalitzarà el 31 de gener de 1991.  
Setena  
L?incompliment de qualsevol de les condicions establertes en la concessió de la subvenció i la formulació incorrecta de dades sol·licitades podrà ser causa de revocació o disminució de la subvenció.


Còpia Permalink ELI